Väljas paugub pakane ja paras aeg on järjekordne postitus teha.
#000000
Eelmine nädal läks ka liiga kiiresti. Algas nagu ikka meeskonna koosolekuga läbi Teamsi ning seejärel nuputasime valla meenete teemal. Põhiidee on ikka see, et meened peavad olema võimalikult kohalikku päritolu. Seejärel arutasime Järva valla saate üle, mille esimene saade eile Kesk-Eesti Tre raadios eetrisse läks. Saatejuhtideks on Arlet ja Arnika, kes esialgu üle nädala hakkavad erinevatel teemadel arutama. Eilsest saatest tegin ka facebook-live ülekande, mis sai küll järsu lõpu kui telefoni kaas otsustas, et enam telefoni püsti ei hoia. Õnneks on täispikkuses saade järelkuulatav ka raadio kodulehel SIIN. Lisaks avaliku ruumi teemale viskasin saates õhku idee, et meil võiks olla Järva vallal ka oma lugu või laul. Niiet sulesepad-muusikud, pange fantaasia tööle. See väljakutse siis nii Urmole, Taigale, Arletile, Acadeemikutele ja kõikidele teistele. Peaks ise ka proovima. Teada on, et vanast ajast on nii Aravetel, Järva-Jaanil kui ka teistel kohtadel omad lood olemas. Niiet, jääme ootama.
#000001
Teisipäeval sain kokku Järva ringkonna ägedate naiskodukaitsjatega ehk Tene ja Kirsikaga. Rääkisime praktilistel teemadel ja eluolulistel teemadel. Ehk siis kuidas olla kriisideks valmis ja vajadusel evakuatsioon sujuks. Leidsime kenasti ühise keele ja usun, et ka edaspidi koostöö sujub hästi. Tene oli ka üks nendest, kes esimesena Koeru Hooldekeskusesse appi läks ning head eeskuju näitas. Kiitus ja retsept.
#000002
Toimus ka järjekordne mälumänguetapp. Sedapuhku Järva-Jaanis ning olime väga külalislahked. Kuna palusin küsimusi koostama korüfee Ants Käärma, siis teadsin juba ette, et see meile head ei tähenda ning viimane koht sel korral oli tõsiasi. Kokkuvõttes oleme siiski 11 meeskonna seas tugeval 6ndal kohal ja Järvamaa küsimuste osas koguni 3ndal kohal.
#000003
Eelmist nädalat ilmestasid suured nakatumisnäitajad Järva vallas, sest Koeru Hooldekeskuse kolle laienes veelgi ja tänaseks on seal kokku ca 180 nakatumist. Esimesed nakatunud hakkavad õnneks juba ka terveks saama. Sel nädalal on vallas numbrid väiksemad, aga rõõmustamiseks veel kuidagi põhjust pole. Käesoleval hetkel on distantsõppel Peetri kool ning Koigi kooli 7.klass. Homme on viimast päeva isolatsioonis Ahula lasteaia kaks rühma. Sel nädalal on hooga alanud vaktsineerimine meie koolides ja loodetavasti see hoiab ära edaspidised levikud. Hoolas tuleb endiselt olla kõigil. Juba on alanud ka päästjate sh vabatahtlike päästjate vaktsineerimine. Millal meieni ring jõuab veel teada täpselt pole. Homme saame teada mis uued piirangud või reeglid tulemas on, kuid vaadates üldpilti, siis vahepeal tuleb mingi paus teha, et natuke maha rahuneks olukord. Peale Vabariigi Valitsuse otsuseid saame ka valla kriisikomisjoniga otsused ja infod edasi anda. Usun, et peagi saame normaalse elu tagasi, tuleb veel natuke ühiselt pingutada.
#000004
Laupäeval oli au osaleda 20. Albu suusasõidul Jaak Mae karikatele Valgehobusemäel. Ilm oli kena ja võistlejaid oli parasjagu. Ise seekord (nagu ka varasematel kordadel) suuska alla ei visanud, kuigi klassikasuusk on täitsa olemas. Said kunagi ostetud, et Tartu Maraton ära teha, aga läks vigastuse nahka. Sel aastal on mul suusakilomeetreid üle 100 tulnud julgelt, kuid noh 63 km on vist liiga äkiline veel. Igaljuhul sel aastal on sporti kõvasti tehtud ja mõned põnevad rekordid on juba tehtud.
#000005
See nädal on ka läinud endiselt tempokalt. Esmaspäeval lisaks tiim-miitingule, oli ka eelarve- ja majanduskomisjoni koosolek, kus põhiteemaks oli selle aasta eelarve ja kui kõik läheb kenasti siis järgmisel neljapäeval saab see ka vastu võetud.
#000006
Homme tulemas majandusosakonna koosolek, volikogu eestseisus ja üldplaneeringu koosolek.
#000008
Reede hommikul olen kutsutud Järva-Jaani gümnaasiumi et kohtuda 10-12. klassiga. Räägime Eestist ja kodanikuks olemisest ja muust. Kindlasti teen juttu ka meiekandimehest ja sangarist Johan Pitkast, kelle auks kell 12.00 koos Järva malevaga asetame küünlad ja lillekorvi Jalgsemal. Kuna sel aastal traditsioonilist Pitka matka ei toimu, siis teemegi seda Johan pitka 149. sünniaastapäeval. Et natukenegi leevendada matkanälga ja hoida traditsioone, korraldab Jalgsema külaselts algusega kell 11.00 väiksema matka Pitkade lapsepõlveradadel. Kuulutus siin kõrval.
#000009
Uus nädal toob endaga Vabariigi aastapäeva sündmused ja volikogu istungi ja veel hulk sündmuseid, mida ma veel isegi ei tea. Aga kindlasti on need positiivsed ja edasiviivad.
#000010
Panen nüüd vaimu valmis, sest hommikul on tulemas ilmselt minu kõige aegade kõige külmem talisuplus. Õnneks vesi on soe. Sellist positiivset vaadet soovin teilegi :)
#000011
Uskumatu, aga tõsi. Tegemist on tõepoolest juba 566. postitusega. Kunagi kui alustasin, siis tegin suisa 2 postitust nädalas. Vahepeal oli hõre, aga nüüd loodan stabiilselt ikka kord nädalas teha. Kui see panna niiöelda töötundidesse ja kui arvestada, et keskmine postitus võtab aega 2 tundi, siis 1132 töötundi annab 141 tööpäeva ehk siis ca 7 kuud täistööaega. Mida selle ajaga kõike oleks võinud teha... Aga õnneks ikka mõned püsilugejad on ning jätkame siis rõemsalt info ja mõtete jagamist.
#000013
Nagu eelmisel korral kirjutasin, siis esmaspäev algaski hullu koosolekute virr-varriga. Tiim-miiting, maakonna ümarlaud, Järva Arengu Partnerite juhatuse koosolek, kriisikomisjon, juhtkonna koosolek ja lõpuks veel regionaalne kriisikomisjon.
#000014
Valla kriisikomisjoni otsuste ja tegevuse kohta oleme teinud valla veebilehele ka eraldi sektsiooni paremal servas ja viimane info on pärit eilse seisuga kui toimus meil viimane kriisikomisjon. Info SIIN. Järgmisest nädalast saab taas teha rühma ja pallialade treeninguid (va Koeru piirkond), kuid selleks tuleb järgida hulka reegleid. Näiteks peab olema kahe trenni vahe 30 minutit, et saaks ruumid ventileeritud, gardekate täituvus 25% ja saalitäituvus max 50%. Spordivahendeid tuleb desoda peale kasutamist. Lisaks oleks hea kui trenni tulla juba trenniriietes ja pesta kodus. Koerus jätkub distantsõpe uue nädala kolmapäevani. Kontaktõppesse uuesti 11.veebruarist. Järva valla nakatumisnäitaja on Eestis hetkel üks suuremaid, aga Koeru Hooldekeskuse suured numbrid meie ca 8800 elaniku kohta mõjuvadki päris karmilt. Õnneks on mujal hetkel suhteliselt rahulik ja loodame, et ka Koerus on nüüd kriisitipp möödas. Aga oht pole möödas ja kutsun kõiki üles olema endiselt vastutustundlik nii enda kui teiste suhtes.
#000015